作者：魏了翁
词牌/韵律：贺新郎

paragraphs: 多少龙头客。
数从前、何官不做，清名难得。
万里将旜归报汉，青锁还应催当夕。
又一叶、扁舟去国。
许史庐前车成雾，未如公、正怕云霄逼。
留不尽，二三策。
一声千里楼前笛。
遏天涯、浮云不断，镇长秋色。
试上层楼分明看，无数水遥山碧。
问此意、有谁曾识。
独抱孤衷苍茫外，满阑干，都是长安日。
终有待，佐皇极。